Boeing mik na buitenste ruim met Britse belegging | Netwerk24
Boeing mik na buitenste ruim met Britse belegging
Deur Francois Williams 13 April 2018 13:42
’n Kunstenaarsvoorstelling van ’n ruimtevliegtuig wat Reaction Engines se Sabre-enjin gebruik.
Hulle noem dit die Sabre – ’n hibriede vliegtuigenjin wat straalvliegtuig- en vuurpyltegnologie kombineer en ’n tuig teen tot 25 keer die spoed van klank kan aandryf.
Die Amerikaanse vliegtuigvervaardiger Boeing het pas besluit om in dié tegnologie te belê wat werk aan die soort vlieg- en ruimtetuie wat teen hipersoniese spoed beweeg – oftewel ver bo die klankgrens en nader aan ruimtevlugte.
Boeing se afdeling vir investering in innovering – Boeing HorizonX Ventures – het saam met Rolls Royce en BAE Systems deelgeneem aan die investering van $37,5 miljoen in Reaction Engines, die ontwikkelaar van gevorderde aandrywingstelsels en bouer van die Sabre in Oxfordshire, Brittanje.
Reaction Engines se Sabre (Synergetic Air-Breathing Rocket Engine) gebruik ultraliggewig-hittewisselaars wat keer dat enjinonderdele teen hoë snelhede oorverhit. Dit verbeter die kans om hipersoniese spoed en ruimtevlugte te kan haal.
Hy spog op sy webruimte dat hy die Sabre wil gebruik om vliegtuie aan te dryf wat van Londen na Sydney in Australië in binne vyf uur kan vlieg, ’n vlug wat tans meer as 21 uur duur. Hy droom ook van ruimtevliegtuie vir herhalende gebruik.
Die onderneming is in 1989 deur drie aandrywingsingenieurs begin en het sedertdien tegniese ontwerpe vir gevorderde hittewisselaars en hipersoniese vliegtuigenjins gedoen en die soort tuie wat daardeur aangedryf kan word. Boeing glo hul tegnologie kan help om eendag kostedoeltreffende en volhoubare lugvervoer teen hoë snelhede moontlik te maak.
Dit is die eerste belegging wat Boeing HorizonX Ventures in Brittanje doen, sê Mark Thomas, uitvoerende hoof van Reaction Engines, in ’n verklaring wat Boeing in Chicago, Amerika, uitgereik het.
Meer oor: Boeing | Ruimte | Lugvaart | Tegnologie
Lansering van hotel in ruimte oor 3 jaar beoog
Bonus hou Musk dalk weg van Mars
SpaceX se satelliete kry wind van voor